Omnia que instantis temporis cursu debent firma permanere, necesse est ea litterarum apicibus annotari, quo earum notitia future lites valeant citius sopinari. Presentibus igitur atque futuris notificare volumus quod quedam matrona nobilis, Adalasia nomine, per manum Bernardi archipresbiteri et alterius Bernardi capellani de Mardubrio, presentiam domni Berardi venerabilis Matiscensis episcopi adiit, et ei et canonicis sancti martiris Vincentii, de alodio suo in parrochia de Mardubrio, redemptione anime mariti sui et antecessorum suorum legitime obtulit, in quo capella in honore Sancte Marie Magdalene fundaretur. Fundata igitur capella, domnus memoratus episcopus ad eamdem capellam cum duobus archidiaconis, Gauceranno videlicet atque Bernardo, et archipresbitero Bernardo, atque Hugone et Willelmo subdiacono perexit, et eam XV kalendas septembris benedixit et in cimiterium ibi fecit, supradicta matrona cum filiis suis obnixe precantibus, et Hugone Truanno atque Herberto fratre ejus, necnon femine jam dicte dominis et amicis laudantibus. Hujus denique doni testes sunt Stephanus canonicus de Mardubrio, Radulfus prepositus, et Pontius de Cava Rupe.